  Майя Бывальцева Удмуртиысь тазалыкез утёнъя министерство ваньмаз ёрос эмъяськонниосы интыысь интые ветлӥсь ФАП-ъёс басьтыны чакла. Сыӵе ужпум азяз пуктэ удысэтлэн кивалтӥсез Алексей Чуршин. Министр журналистъёслы со сярысь вераз Балезино ёросэ вуылыкуз. Али элькунын одӥг гинэ сыӵе фельдшер-акушер пункт ужа. Балезино ёрос понна сое басьтӥзы южтолэзе. «Александр Васильевич Соловьёв валаз милесьтым куронмес. Балезино ёросын туннэ 136 гуртъёс, вань пичи гуртъёс, кытын 20, 30, 50 адями улэ. ФАП отчы уд пукты. Со (Александр Соловьёв — ред.) милем юрттӥз, коньдон висъяз, эскерон вылысь ми интыысь интые ветлӥсь одӥг ФАП басьтӥмы», — ёросэз быръён мугез валэктӥз Алексей Чуршин. Сыӵе пунктлэн дуныз — 4 миллион манет. 3 миллион 600 сюрс манетсэ висъязы улосвыл коньдэтысь, 400 сюрсэз — Балезино ёрос эмъяськоннилэн коньдонэз. Интыысь интые ветлӥсь ФАП-ын куинь кабинетэз: адямиосты кутон, гинекология но процедурной. Отын вань кулэ тӥрлыкез вань — электрокардиограф, нылкышноосты учкыны кресло, кушетка, носилкаос но мукетыз. Висисьёсын ужало фельдшер но санитар. Эмъюрттэт сётон пункт котькуд нунал 2–4 гуртъёсы вуылэ. Котькудаз 1 но ӝыны час пала ужа. Отын улӥсьёс ужан радлыкез азьвыл ик тодо но пусъем дырлы лыкто. Али ФАП гуртъёсы арняяз одӥг пол гинэ вуылыны быгатэ, но отын улӥсьёслэн фельдшерен ӵемгес пумиськылэмзы потэ вылэм. Элькунысь тазалыкез утёнъя министр верамъя, Балезино кадь бадӟым ёросъёсы 2–3 сыӵе пунктъёс басьтыны кулэ. Тегъёс: Тазалык Балезино Удмуртия АлексейЧуршин Тазалыкезутёнъяминистерство тазалыкезутён  